open-index/open-wikipedia-markdown huggingface dataset:
Senioriteettiperiaate

**Senioriteettiperiaate** on politiikassa ajoittain vallitseva arvojärjestys, jonka pohjalta luottamusmiespaikkojen tai muiden etuisuuksien jakaminen tapahtuu kokemuksen perusteella, iän, virkavuosien tai vastaavien mukaan. Sanaa käytetään erotukseksi esimerkiksi pätevyyden mukaan jaetuista paikoista tai eduista.

Eduskunnassa senioriteettiperiaate näkyy esimerkiksi kansanedustajien istumajärjestyksessä istuntosalissa: eduskuntakokemukseltaan vanhimmat kansanedustajat istuvat yleensä täysistuntosalissa salin etuosassa, vähiten kokemusta omaavat takarivissä. Eduskuntaryhmä voi kuitenkin päättää myös toisin. 

Lisäksi senioriteettiperiaate voi ilmetä valiokuntapaikkojen jakamisessa: vanhemmat ja kokeneemmat edustajat saavat tärkeimmät tai  haluamansa valiokuntapaikat, uudet tulokkaat taas laitetaan harjoittelemaan valiokuntatyöskentelyä vähäpätöisempiin valiokuntiin. Nykyään senioriteettiperiaatteen vaikutus ei kuitenkaan enää ole niin voimakas kuin aikaisemmin: esimerkiksi muullekin kokemukselle ja koulutukselle annetaan arvoa valinnoissa tavanomaisen valtiopäiväkokemuksen lisäksi.

Suomessa senioriteettiperiaate on ollut alusta lähtien yksi eduskunnan keskeisistä toimintatavoista. Eduskunnan työjärjestyksen mukaan uuden eduskunnan kokoontuessa ensimmäiseen istuntoonsa puhetta johtaa iältään vanhin eduskunnan jäsen, ikäpuhemies, jonka johdolla suoritetaan nimenhuuto ja jonka johdolla valitaan puhemiehistö. Lisäksi valiokuntien ensimmäinen kokoontuminen tapahtuu iältään vanhimman valiokuntajäsenen kutsusta.

## Lähteet
Hietsu (vuoden 2014 elokuva)

**Hietsu** on P. V. Lehtisen ohjaama lyhytelokuva vuodelta 2014. Hietsu
on elokuva merilokin ja ihmisen kesäisestä taistelusta paikasta auringossa. Hilpeä
lyhytelokuva suositun uimarannan elämästä vuorokauden aikana lokin näkökulmasta.

Hietsu on palkitun ohjaajan P. V. Lehtisen uimaranta-trilogian viimeinen osa. Kolme erilaista
lyhytelokuvaa, jotka kaikki kuvattu Hietaniemen uimarannalla Helsingissä. Sarjan kaksi
aiemmin valmistunutta elokuvaa ovat Sielunsieppaaja ja Krump. Elokuvat on kuvattu
perinteiselle 35 mm -elokuvafilmille.

## Lähteet
1440p

**1440p** on lyhenne, joka viittaa ryhmään näytön kuvatarkkuuksia. Kirjain p tarkoittaa peräkkäispyyhkäisyä eli lomittamatonta kuvaa. 1440 kertoo pystysuuntaisen kuvatarkkuuden olevan 1&nbsp;440 kuvapistettä, mikä on kaksinkertaisesti 720p:hen verrattuna. 1440p:stä käytetään yleisesti lyhennettä 2K. 

## Kuvatarkkuutta tukevat järjestelmät
4:3-kuvasuhteesta muunnettua 1440p-kuvaa voidaan näyttää 1&nbsp;920 × 1&nbsp;440- tai korkeammalla kuvatarkkuudella kuten QXGA:na tai 2&nbsp;304 × 1&nbsp;440 siten, että kuva joko sovitetaan näytölle tai näytetään niin, että sen ympärillä on musta kehys, tai sen molemmilla puolilla on mustat palkit. Laajakuvasuhde 16:9 vaatii vähintään 2&nbsp;560 × 1&nbsp;440 -kuvatarkkuuden (mahdollisesti WQXGA:n kera) näitä menetelmiä käyttäen. Applen 27" iMacin ja Dellin UltraSharp U2711:n näyttöjen kuvatarkkuudet ovat 2&nbsp;560 × 1&nbsp;440, joten ne pystyvät näyttämään 1440p-laajakuvaa. HDMI 1.3 tukee WQXGA:ta ja siten myös 1440p-laajakuvaa. 

## Käyttö
Chi Mei Optoelectronics (CMO) kertoi syksyllä 2006 47 tuuman nestekidenäytöstä, joka oli tarkoitus julkaista Q2-tapahtumassa vuonna 2007. Näyttö esiteltiin viimein FPD International -tapahtumassa vuonna 2008 autostereoskooppisena 3D-näyttönä.

Älypuhelinten 1440p:n näyttöjä kutsutaan joskus QHD-näytöiksi ("Quad HD"), koska niiden kuvatarkkuus on nelinkertainen 720p-teräväpiirtoon verrattuna. Joulukuussa 2013 julkaistu Vivo Xplay 3S oli ensimmäinen älypuhelin, jossa käytettiin 1440p:n kuvatarkkuutta. Vuonna 2015 suuret puhelinten valmistajat käyttivät 1440p:tä laajasti lippulaivamalleissaan.

Syyskuussa 2020 Microsoft kertoi julkaisevansa Xbox Series S:n, joka tukee kuvatarkkuutta 1440p 120 hertsin kuvataajuudella.

## Katso myös
* 720p 
* Ultrateräväpiirto 
* 16K-ultrateräväpiirto 
* Näytön kuvatarkkuus 
* Peräkkäispyyhkäisy 

## Lähteet
BioFill

**Biofill** on suomalaisen Unisport-yrityksen kehittämä sokeriruo’on ruoantuotannon sivuvirrasta valmistettava jalkapallotekonurmen täyttöaine. Biofill on tarkoitettu ekologisemmaksi vaihtoehdoksi perinteiselle terveys- ja ympäristöhaittoja aiheuttavalle kumirouhetäytteelle. Tällä hetkellä yleisin tekonurmien täyteaine on SBR-kumirouhe. 

Suomessa Biofill-kenttiä on käytössä Espoossa, Iisalmessa ja Nurmijärvellä.

## Lähteet
Ken Howard

**Kenneth (Ken) Joseph Howard, Jr.** (28. maaliskuuta 1944 El Centro, Kalifornia – 23. maaliskuuta 2016 Los Angeles) oli yhdysvaltalainen näyttelijä, joka teki pitkän työuran teatterissa, elokuvissa ja televisiossa. Hän toimi myös näyttelijöiden ammattiliiton Screen Actors Guildin ja sen seuraajan, SAG-AFTRA:n, puheenjohtajana vuosina 2009–2016.

Howard tunnettiin näyttelijänä etenkin CBS-kanavan draamasarjasta *The White Shadow* (1978–1981). Hän esiintyi myös muun muassa sarjoissa *[[Okalinnut]]* (1983), *[[Dynastia (vuoden 1981 televisiosarja)|Dynastia]]* (1985–1986), *[[Colbyt]]* (1985–1986), *[[Melrose Place]]* (1994–1998), *[[Yli synkän virran]]* (2001–2005) ja *[[30 Rock]]* (2011–2013). Filmirooleja hänellä oli esimerkiksi trillerissä *[[The Net – verkko kiristyy]]* (1995), toimintaelokuvassa *[[Rambo (elokuva)|Rambo]]* (2008) ja draamaelokuvassa *[[J. Edgar]]* (2011).

Howard sai vuonna 1970 Tony-palkinnon roolistaan Broadway-näytelmässä *Child’s Play*. Hänelle myönnettiin myös kaksi Emmy-palkintoa: Primetime Emmy tuli sivuosasta televisioelokuvassa *[[Grey Gardens]]* (2009), Daytime Emmy puolestaan esiintymisestä lastenohjelmassa *The Body Human: Facts for Boys* (1980).

## Elokuvia

* *[[Rakastathan vielä, Junie Moon]]* (*Tell Me That You Love Me, Junie Moon*, 1970)
* *[[Suloiset ystävät]]* (*Such Good Friends*, 1971)
* *[[The Strange Vengeance of Rosalie]]* (1972)
* *[[1776 (elokuva)|1776]]* (1972)
* *[[Tarkemmin ajatellen]]* (*Second Thoughts*, 1983)
* *[[Oscar (elokuva)|Oscar]]* (1991)
* *[[Isku Kolumbiaan]]* (*Clear and Present Danger*, 1994)
* *[[The Net – verkko kiristyy]]* (*The Net*, 1995)
* *[[Terrorin kohteena]]* (*Tactical Assault*, 1998)
* *[[Ensi silmäyksellä]]* (*At First Sight*, 1999)
* *[[Dreamer – laukkaratsun tarina]]* (*Dreamer: Inspired by a True Story*, 2005)

* *[[Lainakengissä]]* (*In Her Shoes*, 2005)
* *[[Michael Clayton]]* (2007)
* *[[Rambo (elokuva)|Rambo]]* (2008)
* *[[Superäiti]]* (*Smother*, 2008)
* ** (2009)
* *[[J. Edgar]]* (2011)
* *[[Better Living Through Chemistry]]* (2014)
* *[[The Judge]]* (2014)
* *[[The Wedding Ringer]]* (2015)
* *[[Joy (elokuva)|Joy]]* (2015)

## Lähteet

## Aiheesta muualla

*
Gunderik (burgundit)

**Gunderik** (myös **Gunderic** tai **Gondioc**, k. 473) oli burgundien kuningas. Hän seurasi valtaistuimella Guntheria, sen jälkeen kun hunnit olivat tuhonneet Wormsin. Gunderik oli naimisissa Länsi-Rooman magister militum Ricimerin sisaren kanssa. Gunderikin poika Gundobad seurasi Ricimeriä magister militumina vuonna 472. Gundobad luopui kuitenkin virasta jo seuraavana vuonna, kun Gunderik kuoli. Gundobad nousi kuninkaaksi yhdessä veljiensä Godegiselin, Kilperikin ja Godomarin kanssa.

## Lähteet
Haapalammi

**Haapalammi** voi tarkoittaa järveä

* Haapalammi, järvi Kuhmoisissa
* Haapalammi, järvi Lempäälässä
* Haapalammi, järvi Mänttä-Vilppulassa
* Haapalammi, järvi Ylöjärvellä

## Katso myös
* Haapajärvi
* Haapavesi
* Haapalampi
LEGO Ninjago 5. Tuotantokausi (Riivaajat)

**Riivaajat** () on animaatiosarjan LEGO Ninjago viides tuotantokausi, jossa kirotusta maailmasta karannut haamu Morro käyttää apunaan Lloydin ruumista vapauttaakseen muut haamut ja pomonsa Kiro Kuningataren, joka tekee Ninjagosta uuden kirotun maailman

## Jaksot:
Tärykranaatti

**Tärykranaatti** on erikoisammus, joka on toimintaperiaatteensa ansiosta monikäyttöinen sekä kiinteitä että liikkuvia vahvistettuja ja panssaroituja kohteita vastaan. Sen toimintaperiaate on osuman aiheuttama sirpaloituminen kohteen sisäpuolella. Vaikutus perustuu iskun tai räjähdyksen aiheuttamaan iskuaaltoon, joka etenee materiaalin läpi. Saavuttaessaan materiaalin pinnan iskuaalto irrottaa siitä sirpaleita tai yksittäisen kappaleen aiheuttaen hävitystä. Yksittäisen kappaleen halkaisija voi olla 30&nbsp;cm, kivimateriaali voi romahtaa. Kappaleen tai sirpaleiden nopeus on 200–300 metriä sekunnissa. Erilaiset kiinnitykset ja liitokset voivat irrota, mekanismien ja koneistojen osat voivat liikkua paikoiltaan tai rikkoutua käyttökelvottomiksi.

## Räjähteen käyttökelpoisuus
Ammus ja sen räjähde on suunniteltu siten, että räjähde muotoutuu osumassa mahdollisimman tiiviisti kohteen pintaan ennen sytytystä. Tärykranaatit ja taistelukärjet ovat tehokkaita yhtenäistä materiaalia, panssaria sekä rakennuksia vastaan. Vaikutus ei edellytä materiaalin läpäisyä, vaikka esimerkiksi panssari saattaa puhjeta räjähdyksen voimasta. Teho ei myöskään riipu suoraan ammuksen tai taistelukärjen lentonopeudesta. Toisaalta jos nopeus on liian suuri tai osumiskulma huono, muotoutuva räjähde saattaa hajota tehottomaksi ennen sytytystä. Täryammus tai taistelukärki on näin ammuttava suhteellisen alhaisella nopeudella. Ammus on kuitenkin monikäyttöinen sekä kiinteitä kohteita että panssaroituja ajoneuvoja vastaan. Täryammusta käytetään singoissa ontelokranaatin vaihtoehtona.

Toisen maailmansodan aikaisen Tallboy-pommin toiminta perustui räjähdyksen täryvaikutukseen. Operaatio Chastisessa pommin laskettu täryvaikutus kohteessa oli operaation suunnittelun lähtökohta, vaikka itse ase oli luonteeltaan enemmän pudotettava miina.

Brittienglannissa nimike on HESH (High Explosive Squash Head), joka kuvaa toimintaperiaatteen. Amerikkalainen vastine on HEP (High Explosive Plastic), joka kuvaa muotoutuvaa muoviräjähdettä. Austalialaisessa ensimmäisen polven Malkara-panssarintorjuntaohjuksessa käytettiin HESH-taistelukärkeä. Ison-Britannian BAT -sarjan raskaissa singoissa se oli ainoa panssarintorjunta-ammus, kyeten vaikuttamaan 400&nbsp;mm:n tasa-aineiseen teräspanssariin.


File:Municia delostrelecka granat 08m (cropped 2).png|Rakenne: räjähde, sytytin, kuori
File:HESH function.png|Tärykranaatin toiminta


## Lähteet
*Yleinen aseoppi 1970 Oy Länsi-Savo Offset, Mikkeli
*
*

### Viitteet
Karheanurmikka

**Karheanurmikka** (*Poa trivialis*) on heinäkasvien (Poaceae) heimoon, nurmikoiden (*Poa*) sukuun kuuluva kasvilaji. Siitä voidaan erottaa erilaisia alalajeja, jotka poikkeavat hieman toisistaan. Lisäksi karheanurmikka muistuttaa paljolti niittynurmikkaa (*Poa pratensis*) sekä rantanurmikkaa (*Poa palustris*), mutta lajit ovat erotettavissa toisistaan muun muassa lehtituppien sekä kukkien ja kukintojen ulkonäön perusteella.

Karheanurmikka on heikosti monivuotinen heinälaji, jonka alimmat lehtitupet ovat karheita. Karheanurmikka voi kasvaa noin 70 cm korkeaksi ja sen varsissa on vähintään neljä nivelväliä. Varret ovat poikkileikkaukseltaan pyöreitä. Lehdet ovat vaaleanvihreitä, ja kielekkeet ovat pitkiä sekä teräväkärkisiä. Karheanurmikan kukinto on pyramidimainen röyhy, joskin röyhyn alimmat haarat ovat suunnilleen yhtä pitkiä kuin keskimmäisetkin. Suurin osa röyhyn haaroista on myös karheita. Röyhyn tähkylöissä on kolmesta viiteen kukkaa. Kukkien ulkohelpeet ovat selvästi köliselkäisiä ja niissä on viisi selkeää suonta. Karheanurmikka kukkii kesä–heinäkuussa.

Karhenurmikka kasvaa erilaisilla kosteilla kasvupaikoilla, kuten soiden reunoilla, rannoilla, ojanvarsilla ja kosteilla niityillä, mutta sitä tavataan myös istutuksilta sekä joutomailta. Suomessa karheanurmikkaa tavataan kohtuullisen yleisesti etelärannikolta napapiirille asti ja paikoitellen pohjoisempanakin. Koko maan tasolla tarkasteltuna karheanurmikka on kylänurmikan (*Poa annua*) ja niittynurmikan (*Poa pratensis*) jälkeen Suomen kolmanneksi yleisin nurmikkalaji.

## Lähteet

## Aiheesta muualla
* Laji.fi: Karheanurmikka (''Poa trivialis'')
* Integrated Taxonomic Information System (ITIS): ''Poa trivialis'' 
* Global Biodiversity Information Facility (GBIF): ''Poa trivialis''
Godomar II

**Godomar II** (tai **Gundomar**) (k. 534) oli burgundien kuningas 524–534. Godomar nousi kuninkaaksi vanhemman veljensä Sigismundin kuoltua vuonna 524. Frankit olivat Klodvigin poikien johdolla hyökänneet burgundien kuningaskuntaan vuonna 523 ja lyöneet Sigismundin ja Godomarin taistelussa. Yksi Klodvigin pojista, Klodomir, oli vienyt Sigismundin vangiksi. Godomar hyökkäsi sillä aikaa Burgundiin jääneitä frankkeja vastaan ja onnistui valloittamaan takaisin alueensa. Klodomir teloitutti Sigismundin vuonna 524 ja marssi sen jälkeen veljensä Teoderikin kanssa Burgundiin. Godomar onnistui pakenemaan frankkeja. Vuonna 534 frankit lopulta surmasivat hänet ja valloittivat burgundien kuningaskunnan.

## Lähteet
Charles Brooks

**Charles Brooks, Jr.** (1. syyskuuta 1942 Texas – 7. joulukuuta 1982 Huntsville, Texas) oli ensimmäinen myrkkyruiskeella Yhdysvalloissa teloitettu rikollinen. Hän sai kuolemantuomion David Gregoryn murhasta, johon hän syyllistyi yhdessä Woody Loudresin kanssa. Loudres tuomittiin 40-vuodeksi vankeuteen. 

Brooksin teloitus oli ensimmäinen Texasissa sitten vuoden 1964. Hän oli myös ensimmäinen afroamerikkalainen henkilö, joka teloitettiin *[[Gregg vastaan Georgia]]* -päätoksen jälkeen. Brooks sai myrkkyruiskeensa Huntsville Unit -vankilassa.

## Lähteet
Lukio

**Lukio**, vanhalta nimeltään **[[kymnaasi]]** (), on muun muassa useissa Euroopan maissa yleissivistävä ja vapaaehtoinen toisen asteen oppilaitos, jonne on mahdollista pyrkiä suoritettuaan peruskoulun. Lukiokoulutuksessa on mahdollista suorittaa ylioppilastutkinto ja siten valmistua lukiosta *ylioppilaaksi*. Lukio antaa valmiudet jatkaa opintoja korkea-asteella eli yliopistoissa ja ammattikorkeakouluissa.

Varttuneemmalla iällä suoritettavaa lukiokoulutusta kutsutaan aikuislukioksi tai iltalukioksi.

## Lukiokoulutus maittain

### Ruotsi
Ruotsissa ei nykyään ole varsinaisesti erillisiä lukioita (*gymnasium*), sillä lukiot ja ammattioppilaitokset yhdistettiin 1970-luvulla yhdeksi koulumuodoksi nimeltään *gymnasieskola*.

### Suomi

Suomessa toisen asteen koulutus jakautuu lukio- ja ammattikoulutukseen. Vajaa puolet ikäluokasta käy lukion, jonka suorittaminen kestää 2-4 vuotta, tavallisimmin 3. Lukiokoulutus on nykyisin *kurssimuotoista*. Kurssimuotoisuuteen siirtyminen alkoi vuonna 1996. Lukion kurssimuotoisuuteen liittyy tavallisesti luokattomuus, mutta aivan mahdoton ei ole myöskään kurssimuotoinen luokallinen lukio. Sellaisia ovat ainakin steinerlukiot. Lukion oppimäärän suorittamiseen vaaditaan 75 kurssin läpäiseminen tai 150 opintopistettä, ja ylioppilastutkintotodistuksen saamiseksi täytyy suorittaa hyväksytysti sekä lukion oppimäärä että ylioppilastutkinto, jonka yrittää suorittaa reilu valtaosa lukiolaisista. Lukioita on Suomessa runsaat 300.

Rinnakkaiskoulujärjestelmässä, josta Suomessa siirryttiin peruskoulujärjestelmään pohjoisesta alkaen vuosina 1972–1977, lukio ja sitä edeltänyt viisi- tai kuusivuotinen keskikoulu muodostivat yhdessä kahdeksan- tai yhdeksänvuotisen oppikoulun.

### Yhdysvallat
Yhdysvalloissa, kuten osassa muistakin englanninkielisistä maista, lukiota suurelta osin vastaava oppilaitos on high school.

## Katso myös
* Kymnaasi
* International Baccalaureate – kansainvälinen lukiokoulutus
* Lukiovertailu

## Lähteet

## Aiheesta muualla
Kirjat Motzkin

**Kirjat Motzkin** (hepr. קִרְיַת מוֹצְקִין‎) on kaupunki Israelin Haifan hallintoalueella, noin kahdeksan kilometriä Haifan pohjoispuolella. Kaupunki on perustettu vuonna 1934, ja vuoden 2018 lopussa sen asukasluku oli 42&nbsp;014.

## Maantiede

Kirjat Motzkin sijaitsee Israelin pohjoisosassa Haifanlahden alueella.

## Historia
Kirjat Motzkin perustettiin vuonna 1934 ja sen ensimmäiset asukkaat olivat juutalaisia siirtolaisia Itä-Euroopan maista. Nimen Kirjat Motzkin kaupunki sai Leo Motzkinin mukaan. Kaupungin alkuaikoina sille olivat tyypillisiä sen varhaisten siirtolaisten yksi- tai kaksikerroksiset asunnot.

Toisessa maailmansodassa Kirjat Motzkin kärsi saksalaisten ja italialaisten pommituksista, koska lähellä Haifassa oli brittien jalostamolaitoksia ja sotilassatama.

Kaupungin asukasluvun kuitenkin kasvaessa tyypillisemmäksi tulivat suuremmat kerrostalot. Kaupungin aseman Kirjat Motzkin sai vuonna 1976.

## Väestö
Kirjat Motzkinin asukasluku oli vuoden 2018 lopussa 42&nbsp;014. Vuonna 2002 vastaava luku oli 39&nbsp;400 ja vuonna 1948 3&nbsp;700.

## Lähteet

## Aiheesta muualla
Formaggella del Luinese

**Formaggella del Luinese** on italialainen Varesen maakunnasta peräisin oleva vuohenmaitojuusto.

Formaggella del Luinese -juustoa valmistetaan Italian Lombardiassa Varesen maakunnan Luinesen laaksossa. Juuston valmistamiseen käytetään maitoa *Camosciata delle Alpi*-, *Nera di Verzasca*- ja *Saanen*-rotuisista vuohista. Historiallisten lähteiden perusteella juustoa on valmistettu alueella jo vähintään 1600-luvulta lähtien. Vuodesta 2011 juustolla on ollut Euroopan unionin nimisuojajärjestelmän mukainen suojattu alkuperänimitys.

Juustoa valmistettaessa maito lämmitetään 32–34°C lämpötilaan ja sen sekaan lisätään juoksute. Juoksutteen ohella maitoon lisätään hapate. Syntyvä juustomassa pilkotaan, kuivataan ja suolataan kuivasuolauksella tai suolaliuoksella. Näiden työvaiheiden jälkeen juusto kypsyy vähintään 20 päivää.

Valmiilla juustolla on hieman makea maku ja tuoksu, joka voimistuu kypsymisajan mukaan. Rakenteeltaan juusto on keskikovaa. Juustoa käytetään tavallisena pöytäjuustona tai esimerkiksi aineosana risotossa tai antipastoa valmistettaessa.

## Lähteet
Mel Lastman Square

**Mel Lastman Square** on julkinen puistoaukio Yonge Street -kadun varrella Toronton North Yorkissa Kanadassa. Aukio on North York Centre -kaupunginosan keskipisteessä. Aukion tärkeimpiä piirteitä ovat puuistutukset ja heijastava allas, joka muunnetaan talvisin luistinradaksi. Aukiolla järjestetään useita tapahtumia, kuten vuosittainen Kanada-päivän juhla. Sekä aiemmin erillisen North Yorkin kaupungin pormestarina että Toronton pormestarina toimineen Mel Lastmanin mukaan nimetty Aukio avattiin vuonna 1989. Aukion suunnittelivat arkkitehti J. Michael Kirkland ja Floyd and Gerrard Landscape Architects. Aukion laidalla Yonge Street -katua vastapäätä sijaitsee palvelukeskus  North York Civic Centre, entinen North Yorkin kaupungintalo ennen North Yorkin liittämistä Toronton kaupunkiin.


MelLastmanSquare - 2015June03.jpg|Näkymä ylhäältä länteen, takana North Yorkin entinen kaupungintalo
Mel Lastman Square Trees.jpg|Näkymä aukiolta itään kohti Yonge Streetia
Canada Day 2013 at Mel Lastman Square in Toronto.jpg|Kanada-päivän juhlintaa aukiolla


## Lähteet

## Aiheesta muualla
Kirjat Ekron

**Kirjat Ekron** () on kaupunki Israelissa Keski-Israelin hallintoalueella. Ennen nykyisen kaupungin perustamista paikalla sijaitsi Aqir-niminen arabikylä ja juutalaiset siirtolaiset saapuivat vuonna 1948. Vuoden 2018 lopussa kaupungin asukasluku oli 10&nbsp;999.

## Maantiede

Kirjat Ekron sijaitsee Israelin rannikkotasangolla noin kolmen kilometrin päässä Rehovotin kaupungista kaakkoon.

## Historia
Ennen nykyisen Kirjat Ekronin kaupungin perustamista sen paikalla sijaitsi arabien asuttama Aqir-niminen kylä. Kylän asukkaat joutuivat pakenemaan kodeistaan Israelin itsenäisyyssodan yhteydessä vuonna 1948. Pian sodan jälkeen heidän tilalleen muutti juutalaisia siirtolaisia Irakista ja Bulgariasta. Paikka alkoi kaupungistua nopeasti siirtolaisten määrän myöhemmin kasvaessa.

## Väestö
Vuoden 2018 lopussa Kirjat Ekronin asukasluku oli 10&nbsp;999. Vuonna 2002 vastaava lukema oli 9&nbsp;600 ja vuonna 1969 4&nbsp;100.

## Lähteet
Samuli Porsanger

**Samuli (Samuel) Porsanger** (,  1. lokakuuta 1925 Utsjoki – 3. helmikuuta 2010 Turku) toimi Raision palveluksessa yli kolmekymmentä vuotta, ensin kunnansihteerinä ja sitten kunnan-, kauppalan- ja kaupunginjohtajana.

## Henkilöhistoria
Samuli Porsangerin vanhemmat olivat talollinen Lars Anderson Porsanger ja Briitta Sabina Aikio ja puoliso vuodesta 1954 Taina Maria Marketta Toivanen. Porsanger suoritti Yhteiskunnallisen korkeakoulun kuntatutkinnon 1952. Hän oli Siikajoen kunnansihteeri  1951–1953 ja Kontiolahden 1953–1956. Raision kunnansihteerinä Porsanger toimi 1956–1960, kunnanjohtajana 1960–1965, kauppalanjohtajana 1966–1973 ja kaupunginjohtajana vuodesta 1974 eläkkeelle jäämiseensä saakka vuonna 1988.

## Julkaisuja
* *Maalaiskunnan terveydenhoitolautakunnasta ja sen toiminnasta*, 1951
* *Kotiseututyö – elinympäristömme perusta*, 1977
* *Kaupungintalon rakennushankkeen toteuttamisesta*, 1980 

## Lähteet
Asemanseutu (Perniö)

**Perniön asemanseutu** tai lyhyesti **Asemanseutu** on taajama Salossa entisessä Perniön kunnassa. Vuonna 2016 taajamassa asui 224 asukasta. Taajaman länsipuolella on Saurun koulu, jossa on 57 oppilasta. Taajaman länsipuolella kulkee kantatie 52 Tammisaaresta Salon kautta Jokioiselle. Taajamaa sivuuttaa myös Rantarata, jonka Perniön rautatieasema on lakkautettu. Asemaseudun lävitse virtaa Perniönjoki.

## Lähteet
Eikniemi

**Eikniemi** (), kartoissa joskus muodossa **Eekniemi**, on kylä Karunassa Sauvon kunnassa Varsinais-Suomessa.

Eikniemi rajoittuu etelässä Kärkniemenlahteen sekä idässä Kärkniemeen ja pohjoisessa Ruskolan kylään. Kantatila on peltojen ympäröimä ja kylä onkin itä- ja eteläosiltaan tasaista rantaan ulottuvaa peltoaukeaa. Kylän keskivaiheilta alkavat länteen sijoittuvat kallioiset metsäalueet, jotka erottavat sen Rantolasta ja Kasklahden kylästä. Metsän reunamilla sekä lahden rannalla on useita vapaa-ajan asuntoja.

## Historia
Kylän pysyvä asutus on syntynyt ilmeisesti 1100-1200-luvuilla. 1500-luvulla Eknäsin kylä koostui kahdesta jo keskiajalta peräisin olevasta piispantilasta, jotka uskonpuhdistuksen seurauksena joutuivat kruunun omaisuudeksi. 1560-luvulla ne lahjoitettiin Ivar Månsson Stiernkorsille. Jossain vaiheessa 1600-lukua yhdistyivät yhdeksi Kärkniemen rajapiiritilaksi. 1680-luvulla tämä yhdistynyt tila peruutettiin kruunulle ja siitä tuli Päisterpään rusthollin augmentti. Vuonna 1747 tilaa tuolloin viljellyt lampuoti osti sen itselleen perintötilaksi.

Vuonna 1768 kylässä suoritettiin isojako. Sekä isojako- että uusjakokarttojen mukaan kylän yksinäistilan tontti sijaitsi nykyisellä paikallaan. Kantatilasta on myöhemmin lohkottu pari torppaa sekä useita kesäasuntoja.

## Lähteet
*
*

### Viitteet
Mamata Banerjee

**Mamata Banerjee** (s. 5. tammikuuta 1955) on intialainen poliitikko, joka on toiminut vuodesta 2011 alkaen Länsi-Bengalin pääministerinä. Hän aloitti poliittisen uransa Intian kongressipuolueessa, mutta perusti oman All India Trinamool Congress -puolueensa vuonna 1998. Banerjee muistetaan myös Intian ensimmäisenä ja ainoana naisena, joka on toiminut rautatieministerinä. Länsi-Bengalin osavaltiossa hänestä tuli ensimmäinen ei-kommunistinen pääministeri yli 30 vuoteen, kun hän voitti osavaltiovaalit vuonna 2011. 

Vuoden 1984 parlamenttivaaleissa Banerjeestä tuli eräs Intian nuorimpia parlamentaarikoita. Kampanjoissaan hän on kerännyt kannatusta enimmäkseen kotiosavaltionsa köyhiltä ja pienviljelijöiltä. Vuonna 2011 hänen Länsi-Bengalin osavaltiovaaleissa saamansa voiton osasyynä pidettiin äänestäjien pettymystä kommunistisen puolueen ohjelmaan, jonka turvin maanviljelijöiltä pakko-ostettiin maata teollisuuden eduksi. 

Banerjeeta on kritisoitu siitä, että hän on osavaltion pääministerinä suhtautunut ulkomaalaisiin sijoittajiin yhtä kielteisesti kuin kommunistiset edeltäjänsä. Hän esti Walmart-kauppakeskuksien saapumisen Intiaan vuonna 2012 suojellakseen Länsi-Bengalin pienyrittäjiä. Toinen asia, mistä häntä on kritisoitu on yksinvaltaisuus ja kielteinen suhtautuminen kritiikkiin.  Hän on saanut osakseen myös tunnusta muun muassa Time-lehdeltä, joka vuonna 2012 tunnusti hänet maailman sadan vaikutusvaltaisen poliitikon joukkoon. Hänen ansionaan nähtiin hänen voittonsa osavaltiota pitkään hallinneista kommunisteista sekä asemansa eräänä intialaisen yhteiskunnan harvoista naisvaikuttajista. 

## Lähteet

## Aiheesta muualla

* Arkistoitu profiili parlamentin alahuoneen sivuilta
* Encyclopedia Britannican artikkeli
Kafr Manda

**Kafr Manda** tai **Kfar Manda** (, ) on pääasiassa arabien asuttama kylä Israelin Pohjoisella hallintoalueella. Vuoden 2018 lopussa sen asukasluku oli 19&nbsp;843.

## Maantiede

Kafr Manda sijaitsee Israelin pohjoisosassa Galilean alueella noin 13 kilometriä Nasaretista pohjoiseen suurin piirtein Akkon ja Tiberiaksen kaupunkien välissä.

## Historia
Nykyinen Kafr Manda on yhdistetty Toorassa mainittuun Mandin kylään. Myöhemmässä perinteessä paikkaa on myös pidetty kolmen tannaiitti-rabbin hautapaikkana. Joissakin arabankielisissä lähteissä paikka mainitaan puolestaan Mooseksen vaimo Sipporan hautapaikkana ja kylä on yhdistetty myös Jaakobin poikien Asserin ja Naftalin hautoihin. 

Kylä sai oman kuntansa aseman vuonna 1964. Alueella on esimerkiksi oliivi- ja hedelmäpuutarhoja, muuta viljelyä, sekä lampaiden ja karjan kasvatusta.

## Väestö
Vuoden 2018 lopussa Kafr Mandan asukasluku oli 19&nbsp;843. Vuonna 1968 vastaava lukema oli 3&nbsp;180 ja vuonna 2002 13&nbsp;800. Kaupungin asukkaat ovat pääasiassa Israelin arabeja.

## Lähteet
Luettelo Kreikan puolueista

Tämä on **luettelo Kreikan puolueista**, ja käsittää tärkeimmät puolueet, jotka ovat osallistuneet Kreikan parlamenttivaaleihin tai europarlamenttivaaleihin Kreikan kolmannen tasavallan aikana eli vuodesta 1974 lähtien.

## Kreikan parlamentissa tai Euroopan parlamentissa edustetut puolueet

## Muita puolueita sekä lakkautettuja puolueita

## Lähteet

## Aiheesta muualla
Panzehir

**Panzehir** on vuonna 2014 ilmestynyt Alper Çağlaran ohjaama turkkilainen toimintaelokuva.

## Näyttelijät

## Lähteet

## Aiheesta muualla
*
Älä kiiruhda

**Älä kiiruhda** () on armenialaisen Arno Babadžanjanin säveltämä neuvostoliittolainen laulu, jonka alkuperäiset venäjänkieliset sanat teki Jevgeni Jevtušenko. Suomessa tämä 6/8-tahtilajissa kulkeva balladi tunnetaan Saukin sanoittamana nimellä ”Älä kiiruhda”. Suomenkielisen version ehkä parhaiten tunnettu levytys on Georg Otsin laulama ja Nacke Johanssonin sovittama vuodelta 1968, mutta jo sitä ennen sen levytti Kauko Käyhkö vuonna 1966.

Harri Marstion versio laulusta kuullaan Aki Kaurismäen elokuvassa *[[Varjoja paratiisissa]]* (1986) ja Marstion albumilla *[[Huoneestasi loistaa valo]]* (1988). Muita laulun suomeksi levyttäneitä ovat Arja Havakka, Paula Koivuniemi, Sakari Kuosmanen, Arja Saijonmaa ja M. 

Viking Linen mainoselokuvassa vuonna 2019 käytettiin katkelmaa Georg Otsin levytyksestä.

## Lähteet
Europe Direct

**Europe Direct** on Euroopan komission tiedotusverkosto, jonka kautta välitetään tietoa ja julkaisuja Euroopan unionin toiminnasta, politiikasta ja EU-kansalaisten oikeuksista. Europe Direct-verkosto toimii koko EU:n alueella eri kokoisissa kaupungeissa.

## Toiminta
Europe Directin toiminta on Euroopan unionin ylläpitämää ja kansalaisille maksutonta palvelua. Europe Directin toiminta jakautuu kolmeen osaan: keskustietopalveluun, tiedotuspisteisiin ja tallekirjastoihin. 

Keskustietopalvelun tarkoituksena on vastata EU:ta koskeviin yleisluontoisiin kysymyksiin, jakaa tietoa kansalaisten oikeuksista ja mahdollisuuksista sekä auttaa parhaiden tietolähteiden löytämisessä. Pavleu toimii maksutta kaikilla unionin virallisilla kielillä. Paikallisten tiedotuspisteet toimivat kanavana kansalaisten ja toimielimien välillä. Tiedotuspisteet ovat avoimia ja ne järjestävät paikallisesti tilaisuuksia sekä välittävät tietoa.

EU-tallekirjastot ovat EU-asioihin erikoistuneita paikalliskirjastoja, joita löytyy kaikista jäsenvaltioista esimerkiksi korkeakoulun tai tutkimuskeskuksen yhteydestä. Tallekirjastojen tehtävänä on edistää ja tukea Euroopan yhdentymiseen liittyvää opetusta ja tutkimusta sekä tuoda tietoa akateemisen ja suuren yleisön saataville.

## Lähteet
Betula pendula laciniata speciae nova

**Betula pendula laciniata speciae nova** on Ruotsista lähtöisin oleva rauduskoivun muunnos. Lajike kehittyi itsestään koekentällä Tukholman Experimentalfältetissä 1830-luvulla. Lajikkeen myynti lopetettiin 1900-luvun alussa. Tätä ennen vuonna 1905 Pietarsaaren kaupunki tilasi lajiketta 40 yksilön verran. Lajikkeen esiintymä Pietarsaaren Concordiapuistossa on ainut varmasti tunnettu maailmalla. Oulun yliopistossa on onnistuttu tuottamaan 200 uutta tainta, joten lajikkeen tulevaisuus on turvattu.

## Lähteet
* Jan-Ole Bäck, Guy Björklund, Ilmari Heinonen, Gerd Sunngren, Märta-Lisa Westman: *Vihreä perintö - Pietarsaaren historialliset puistot*. Pietarsaaren kaupunki, 2004
### Viitteet
Killection

**Killection** on suomalaisen hard rock- ja heavy metal -yhtye Lordin 31. tammikuuta 2020 julkaistu kymmenes studioalbumi. Albumi ylsi ensimmäisellä listaviikollaan Suomen virallisen listan sijalle 8 sekä fyysisen albumilistan ykköseksi.

Albumin julkaisun yhteydessä tuli myyntiin erä Lapin Panimon tuottamaa Lordi Killection -olutta. Albumin erikoispainoksen mukana tulee Sanna Vakkalan ja Henriikka Klint-Connellyn piirtämä sarjakuva-albumi.

## Albumin musiikki
Killection on fiktiivinen kokoelma-albumi, joka esittelee bändin suurimmat hitit, jos bändi olisi toiminut 70-luvulta lähtien.  Yhtyeen kuvitteellinen levytyshistoria alkaa vuodesta 1975, ja ulottuu vuoteen 1995. Lisäksi mukana on yksi moderni kappale. Albumin introssa on potpuri, joka sisältää kappaleita Lordin aiemmilta levyiltä. Kappaleet on sovitettu kuulostamaan Judas Priestiltä, King Diamondilta, Venomilta, AC/DC:ltä, Ozzy Osbournelta ja Guns N' Rosesilta. Yhtyeiden laulajia imitoi Kari A. Killgast. Kappaleen ”Like a Bee to the Honey” ovat säveltäneet Jean Beauvoir sekä Paul Stanley 1980-luvun lopussa.  Saksofonisoolon kappaleella soittaa Michael Monroe.

## Äänitykset
Äänitykset alkoivat toukokuussa 2019 Finnvoxilla. Mikko Karmila äänitti ja miksasi Finnvoxilla kappaleet I Dug a Hole in the Yard for You (2020), Evil (1990-luvun alku), sekä Apollyon (1980-luvun alku)  Tampereella JJ-Studiolla äänitettiin 1970-luvun kappaleet Blow My Fuse, Carnivore sekä Zombimbo. 1970-luvun kappaleiden äänitys alkoi kesäkuun lopulla. Äänitykset Tornion Pop & Jazz Konservatorion Lappia-studiolla alkoivat heinäkuussa. Janne Huotari äänitti Lappia-studiolla kappaleet Horror for Hire, Like a Bee to the Honey, Cutterfly ja Up to No Good. Huotari miksasi kappaleen Up to No Good, Rauli Eskolin miksasi kolme ensin mainittua. Toivo Hellberg äänitti Here Studiolla Helsingissä kappaleet Shake the Baby Silent sekä Scream Demon. Samassa studiossa äänitettiin myös SCG-raidat ja saksofonisoolo. Here Studion äänitykset oli elokuussa. Albumin miksaukset valmistuivat syyskuun alkupuolella.

## Kansitaide
Albumin kannessa on yhdeksän trofeeta puupaneloidulla seinällä.Asetelman keskellä on naisen pää, jolla on Mr. Lordin sarvet, torahampaat ja punaiset silmät. Takakannessa on yhtyeen jäsenten päät trofeisiin ripustettuna. Albumin kansilehdessä viitataan kuvitteellisiin alkuperäislevyihin. Kansikuvat ovat mukaelmia rockin historiasta. Albumien nimien merkitykset on käännetty ylösalaisin: Lick It Up – Swallow it Down, Love Gun – Hate Bazooka, Crazy Nights – Sane Days, Hot in the Shade - Cold in th Sun.

## Kappaleet

## Kokoonpano
* Mr. Lordi – laulu
* Amen – kitara
* Hiisi – basso
* Mana – rummut
* Hella – koskettimet

### Vierailijat
* Michael Monroe – saksofoni kappaleessa *[[Like a Bee to the Honey]]*

## Arvostelut
* Imperiumi: 7½/10
* Kaaoszine: 8½/10
* Soundi: 

## Lähteet
Maria Jyrkäs, Mr. Lordi: *Lordiary*. Tammi, 2022

### Viitteet
* Facebook: Lordiofficial - Killection kansi ja infoa

## Aiheesta muualla
* 
*
Loch Torridon (parkki)

**Loch Torridon** oli suomalainen nelimastoinen rautaparkki, joka oli rakennettu 1881. Parkki oli uusikaupunkilaisen varustamon omistuksessa 1912-1915. Laiva vaurioitui pahoin myrskyssä joulukuussa 1914 Pohjois-Atlantilla ja sen hylky sytytettiin tuleen miehistön poistuttua laivasta tammikuussa 1915.

Parkki Loch Torridonin rakensi Barclay, Curle & Co. Glasgowssa Skotlannissa vuonna 1881 glasgowilaiselle General Shipping Company (Aitken, Lilburn & Co.)-varustamolle villankuljetukseen Australian reitille. Laivan vetoisuus oli 1&nbsp;999 bruttorekisteritonnia ja kantavuus 3&nbsp;200 kuollutpainotonnia. Laivan pituus oli 87,57 metriä, leveys 12,95 metriä ja syväys 7,31 metriä. Laiva oli onnistuneen suunnittelun ansiosta nopea ja helposti ohjattava. Robert Pattman (1851-1912) oli laivan kapteenina 1882-1909 ja hänen johdollaan laiva purjehti 25 kertaa maapallon ympäri ja teki lukuisia nopeusennätyksiä.

Suomeen parkki ostettiin Aitken & Lilburn Co.-varustamolta Glasgowista vuonna 1912. Loch Torridon lähti viimeiselle matkalleen puutavaralastissa Norjan Fredrikstadista kohti Australian Geelongia 11. joulukuuta 1914. Laiva menetti Pohjois-Atlantilla osan rikistään myrskyssä juoulukuun 1914 lopulla ja laivan ruumaan ja kajuuttaan tunkeutui vettä rikkoutneen skailettin kautta. Englantilainen matkustaja-alus S/S Orduna pelasti laivan 23 hengen miehistön 24. tammikuuta 1915 Irlannin länsipuolella. Miehistön poistuttua parkin luukut avattiin ja sen lasti sytytettiin tuleen jotta laivan hylky ei olisi vaaraksi merenkululle. Loch Torridonin sisaralus oli nelimastoparkki Loch Moidart. 

## Lähteet
Fria Tider

***Fria Tider*** on ruotsinkielinen, vuonna 2009 perustettu verkkomedia. Ruotsinkielisyydestään huolimatta sivuston kotipaikka on Tallinnassa. Fria Tider on profiloitunut erityisesti maahanmuuttoa ja islamia vastustavana sivustona. Sivusto on erityisesti ruotsidemokraattien kannattajien suosima. Fria Tider oli internet-sivustojen kävijämääriä mittaavan Similarweb -yrityksen rankingin mukaan kesäkuussa 2022 Ruotsin 156. suosituin verkkosivusto.

Fria Tideria on syytetty usein harhaanjohtavien ja valheellisten tietojen naamioimisesta uutisiksi. Esimerkiksi Oxfordin yliopiston alaisen Oxford Internet Instituten vuoden 2018 vaalien alla tekemässä tutkimuksessa Fria Tideria kuvailtiin "roskauutisia" ("junk news") levittäväksi sivustoksi. Samojen vaalien aikaan Ruotsin puolustusministeriön puolustustutkimuslaitos () totesi omassa raportissaan, että vaalikeskusteluun Twitterissä osallistuneet bottitunnukset jakoivat Fria Tiderin ja toisen maahanmuuttokriittisen verkkomedian Samhallsnyttin artikkeleita enemmän kuin Twitterin oikeat ihmiskäyttäjät. New York Times taas on kuvannut Fria Tideria yhdeksi Ruotsin "Kreml-ystävällisimmistä sivustoista", sillä sivusto muun muassa jakaa aktiivisesti Venäjän propagandakanavana pidetyn Sputnik News -uutistoimiston juttuja.

## Lähteet

## Aiheesta muualla
* Fria Tiderin verkkosivut
Glenbank (parkki)

**Glenbank** oli suomalainen kolmimastoinen teräsparkki, joka oli rakennettu vuonna 1893. Parkki oli uusikaupunkilaisen J. A. Zachariassen & Co. -varustamon omistuksessa vuosina 1906–1911. Laiva haaksirikkoutui helmikuussa 1911 Jaavan lähistöllä Australian luoteispuolella, ja sen miehistö menehtyi yhtä lukuun ottamatta.

Parkki *Glenbankin* rakensi Anderson, Rodger & Co. Port Glasgow'ssa Skotlannissa vuonna 1893 glasgow'laiselle Glenbank Shipping Company -varustamolle. Laivan vetoisuus oli 1&nbsp;449 bruttorekisteritonnia ja kantavuus 2&nbsp;540 kuollutpainotonnia. Laivan pituus oli 70,50 metriä, leveys 11,05 metriä ja syväys 6,58 metriä.

Suomeen parkki ostettiin Sterling & Co. -varustamolta Glasgow'sta vuodenvaihteessa 1905–1906. Fredrik Moberg (1870–1911) oli laivan kapteenina koko sen ajan, kun se oli suomalaisomistuksessa. Kuparimalmilastissa ollut *Glenbank* haaksirikkoutui hirmumyrskyssä Jaavan vesillä Balla Ballan luona Legendre-riutoilla Australian luoteispuolella 6. helmikuuta 1911. Laivan 23 hengen miehistöstä vain matruusi Antti Ketola selvisi hengissä haaksirikosta. Ketola pääsi hylkytavaran varassa koralliriutalle, josta paikalliset helmenkalastajat pelastivat hänet. 

## Antti Ketolan pelastautuminen
''Raahe''-lehti kertoi Ketolan koettelemuksista dramaattisesti: 

Vietettyään meren armoilla yhdeksän tuntia Ketolan onnistui pelastautua autiolle saarelle, jossa hän selviytyi syömällä raakoja rapuja ja kilpikonnia. Kahden päivän jälkeen hän siirtyi uimalla toiselle saarelle, jonka arveli olevan lähempänä laivojen kulkureittiä. Pian viisi helmenkalastajien laivaa kulki saaren ohi aivan piittaamatta Ketolan niille antamista merkeistä, mutta kuudes laiva poimi hänet mukaansa. "Se, että hän tästä kuitenkin selvisi ilman vakavampia seurauksia todistaa hänellä olleen tavattoman lujarakentaisen ruumiin ja hermot kuin teräksestä", Raahe-lehti kertoi.

## Lähteet
Smriti Irani

**Smriti Irani** (s. 23. maaliskuuta 1976) on intialainen malli, näyttelijä ja kansanpuolueen poliitikko. Hän on toiminut maansa lasten ja naisten asioiden ministerinä vuodesta 2019 ja vähemmistöministerinä vuodesta 2022. Hän toimi tekstiiliministerinä vuosina 2016–2021. Aikaisemmin hän on toiminut Modin ensimmäisen hallituksen koulutusministerinä vuosina 2014–2016 ja viestintäministerinä 2017–2018. 

Ennen poliittista uraansa Irani toimi suositun *[[Kyunki Saas Bhi Kabhi Bahu Thi]]* -televisiosarjan päätähtenä. Hän liittyi Intian kansanpuolueeseen vuonna 2003, jonka jälkeen hän pian syytti silloista Gujaratin pääministeriä Narendra Modia vuonna 2002 tapahtuneista uskonnollisista väkivaltaisuuksista ja vaati tämän eroa. 

Irani asettui ensi kerran ehdolle parlamenttivaaleissa vuonna 2004, mutta hävisi kongressipuolueen Kapil Sibalille. Hänet nimitettiin parlamentin ylähuoneeseen eli Rajya Sabhaan vuonna 2011 edustamaan Gujaratin osavaltiota. Hän oli ehdolla vuoden 2014 parlamenttivaaleissa Amethin vaalipiirissä, missä hänen vastaehdokkaansa oli kongressipuolueen puheenjohtaja Rahul Gandhi, joka voitti Iranin noin 100&nbsp;000 äänen erolla. Irani valittiin toiselle kaudelle Rajya Sabhaan vuonna 2017, mutta seuraavissa vuoden 2019 parlamenttivaaleissa hän voitti samasta Amethin vaalipiiristä ja siirtyi Lok Sabhaan. Hänen voittonsa tuli monille yllätyksenä, koska Amethin vaalipiiri oli tarjonnut voiton kaikille kongressipuolueen johtajille jo vuodesta 1980. Irani oli voittaessaan toinen kongressipuolueeseen kuulumaton poliitikko, joka sieltä on tullut valituksi. Muutama päivä vaalien jälkeen Iranin avustajana vaaleissa toiminut mies murhattiin ampumalla. 

Irani on ollut poliittisen uransa aikana osallisena useissa kohuissa. Koulutusministerinä hänen omasta koulutustaustastansa nousi esille epäselvyyksiä. Hän väitti valmistuneensa Yalen yliopistosta, vaikka oli todellisuudessa ainoastaan suorittanut kuusi päivää kestäneen koulutusohjelman siellä. Hänellä ei ole suoritettua korkeakoulututkintoa. Hänet siirrettiin vuonna 2016 tekstiiliministeriksi kahden kohun myötä. Hän oli aiheuttanut suuttumusta väittämällä Hyderabadin yliopistossa itsemurhaan kuolleen väitöskirjatutkijana toimineen dalit-naisen kuolemaa käytettävän poliittisena välineenä. Hänen kaudellaan Jawaharlar Nehrun yliopistossa mieltään osoittaneet opiskelijat, jotka vastustivat vuonna 2001 parlamenttiin hyökänneen henkilön kuolemantuomiota, saivat sakot siirtomaakauden kapinalainsäädännön nojalla. Toimiessaan viestintäministerinä vuonna 2018 hän antoi käskyn kumota valeuutisten jakamisesta syytettyjen toimittajien lupia. Pääministerin kanslia kuitenkin peruutti käskyn. Oppositio epäili toimen tarkoituksena olleen toimittajien painostaminen hallitukselle myötämielisiksi, eikä selvyyttä valeuutisen määritelmästä ollut.

## Lähteet

## Aiheesta muualla

* Profiili parlamentin ylähuoneen sivuilla 
* Profiili parlamentin alahuoneen sivuilla
Suomi yleisurheilun maailmanmestaruuskilpailuissa 2019

Suomi kilpaili yleisurheilun maailmanmestaruuskilpailuissa 2019 Dohassa, Qatarissa 27. syyskuuta – 6. lokakuuta 2019. Suomen joukkueessa kilpaili 22 urheilijaa 13 lajissa. Suomi jäi kilpailuissa mitaleitta; paras sijoitus oli Lassi Etelätalon neljäs sija keihäänheitossa.

## Tulokset
### Miehet
;Ratalajit

;Kenttälajit

### Naiset
;Ratalajit

;Kenttälajit

;7-ottelu

## Lähteet
Port Stanley (parkki)

**Port Stanley** oli suomalainen nelimastoinen teräsparkki, joka oli rakennettu 1890. Parkki oli uusikaupunkilaisen J. A. Zachariassen & Co -varustamon omistuksessa 1912–1924 ja romutettiin vuonna 1924.

Parkki Port Stanleyn rakensi Russell & Co. Greenockissa Skotlannissa vuonna 1890 glasgowlaiselle Crawford & Rowat -varustamolle. Laivan vetoisuus oli 2&nbsp;276 bruttorekisteritonnia ja kantavuus 3&nbsp;700 kuollutpainotonnia. Laivan pituus oli 88,50 metriä, leveys 12,65 metriä ja syväys 7,21 metriä. Parkki ostettiin Suomeen vuonna 1912 Crawford & Rowatilta. Elo-syyskuussa 1919 parkki purjehti 3&nbsp;600 tonnin elintarvikelastissa New Yorkista Turkuun 32 päivässä.

Port Stanley myytiin romutettavaksi Skotlantiin Trooniin lokakuussa 1924.

## Lähteet
Khan Yunis

**Khan Yunis** on kaupunki Palestiinan Gazan kaistalla Välimeren rannikolla. Kaupungin asukasluku oli vuonna 2019 arviolta 215&nbsp;621.

## Maantiede
Khan Yunis sijaitsee Palestiinan luoteisosassa sijaitsevan Gazan kaistan eteläosassa. Matkaa Khan Younisista Gazan kaupunkiin koillisessa on noin 23 kilometriä.  Pinta-alaa kaupungilla on 54,5&nbsp;km².

Kaupungissa vallitsee tyypillinen välimerellinen ilmasto. Kesät alueella ovat kuumia ja kuivia, sekä talvet sateisia. Kylmin kuukausi on tammikuu ja lämpimin elokuu. Vuoden keskilämpötila on noin 22°C.

## Historia

Khan Yunis on joskus yhdistetty historioitsija Herodotoksen mainitsemaan filistealaiseen kaupunkiin nimeltä *Ihosos* (ʾΙήνυσος). Egyptin mamelukkihallitsijoiden valtakaudella paikka oli tärkeä pysähdyspaikka Palestiinasta Egyptiin kulkevalla kauppareitillä. Sulttaani Barquqin valtakaudella paikalle rakennettiin karavaaniseralji (*khan*), jonka rauniot ovat säilyneet nykypäiviin saakka. 

Khan Yunisin kunta perustettiin vuonna 1917. Vuonna 1931 tehdyn väestönlaskennan mukaan Khan Yunisin asukasluku oli 3&nbsp;811, minkä lisäksi sen välittömässä läheisyydessä asui toiset 3&nbsp;440 henkilöä. Asukkaat olivat pääosin muslimeja, mutta heihin kuului myös 40 kristittyä ja 3 juutalaista. Vuonna 1944 kaupungin väkiluku oli kasvanut lukemaan 11&nbsp;220. 

Israelin itsenäisyyssodan myötä vuonna 1948 Khan Yunisista tuli osa Egyptin hallitsemaa Gazan kaistaa. Kaupungin viereen perustettiin samana vuonna Khan Yunisin pakolaisleiri. Israel miehitti kaupunkia hetkellisesti Suezin kriisin yhteydessä vuonna 1956 ja myöhemmin pidempään kuuden päivän sodan jälkeen vuonna 1967. Kaupungin viereen perustettiin sodan jälkeen israelilainen siirtokunta. Khan Yunisista tuli yksi Hamasin tukikohdista.

Vuonna 1994 kaupungin hallinta luovutettiin tuolloiselle palestiinalaishallinnolle. Siirtokunnat kuitenkin säilyivät ja yhteenottoja käytiin esimerkiksi toisen intifadan aikana. Israelin puolustusvoimat purki joitakin Khan Yunisin taloja estääkseen tulituksen siirtokuntiin. Lopulta siirtokunnat tyhjennettiin ja Israelin asevoimien joukot poistuivat Gazan kaistalta vuonna 2005. Israelin joukot palasivat vuonna 2024 Gazan sodan yhteydessä käyden katutaisteluja Hamasin taistelijoita vastaan.

## Väestö

Palestiinan tilastokeskuksen arvion mukaan Khan Yunisin asukasluku oli vuonna 2019 215&nbsp;621. Koko Gazan kaistan asukkaista Khan Yunisissa asuu noin 17&nbsp;% ja kaupunki on kaistaaleen toiseksi tiheimmin asuttu. Viereisellä Khan Yunisin pakolaisleirillä oli Yhdistyneiden kansakuntien UNRWA:n mukaan 87&nbsp;816 rekisteröityä pakolaista.

## Lähteet

## Aiheesta muualla
Boulaye Dia

**Boulaye Dia** (s. 16. marraskuuta 1996 Oyonnax, Ranska) on ranskalais-senegalilainen jalkapalloilija, pelipaikaltaan hyökkääjä. Hän edustaa seuratasolla Italian Serie A:ssa Laziota lainalla Italian toisella sarjatasolla pelaavasta Salernitanasta.

Dia pelasi ensimmäisen kerran Ranskan pääsarjassa Reimsin joukkueessa lokakuussa 2018 ja teki ensimmäisen pääsarjamaalinsa neljännessä ottelussaan marraskuussa 2018. Kaudella 2018–2019 hän pelasi kaikkiaan 18 Ligue 1:n ottelua ja teki niissä kolme maalia. Toisella kaudellaan hän teki 24 liigaottelussa seitsemän maalia ja kolmannella kaudellaan 36 liigaottelussaan 14 maalia, millä hän oli joukkueensa paras maalintekijä ja koko liigan maalintekijätilastossa jaetulla yhdeksännellä sijalla.

Dia siirtyi kesällä 2021 espanjalaisseura Villarrealiin. Hän pelasi kaudella 2021–2022 Espanjan liigassa 25 ottelua ja teki niissä viisi maalia. Mestarien liigassa hän pelasi kahdeksan ottelua ja teki maalin toisessa välieräottelussa Liverpoolia vastaan. Kaudella 2022–2023 Dia pelasi lainalla italialaisessa Salernitanassa 33 Serie A -ottelua ja teki niissä 16 maalia, joista kolme maalia toukokuussa kotiottelussa Fiorentinaa vastaan. Dia oli koko liigan kolmanneksi paras maalintekijä. Kesällä 2023 hän siirtyi Salernitanan omistukseen ja pelasi kaudella 2023–2024 Serie A:ssa 17 ottelua, joissa hän teki neljä maalia. Elokuussa 2024 hän lähti kaksi kautta kestävälle lainalla Lazioon.

Dia pelasi Senegalin maajoukkueessa ensimmäisen kerran lokakuussa 2020. Hän on elokuun 2024 loppuun mennessä pelannut 28 maaottelua, joista 22 ottelua avauskokoonpanossa, ja tehnyt niissä viisi maalia. Hän teki maalin syyskuussa 2021 MM-karsintaottelussa Kongon tasavaltaa, syyskuussa 2022 ystävyysottelussa Boliviaa, marraskuussa 2022 MM-kilpailujen alkulohko-ottelussa Qataria sekä maaliskuussa 2023 Afrikan-mestaruuskilpailujen karsinnassa sekä koti- että vierasottelussa Mosambikia vastaan. Dia pelasi MM-kilpailuissa 2022 avauskokoonpanossa joukkueensa kaikki neljä ottelua.

## Lähteet
Yleisurheilun maailmanmestaruuskilpailut 2019 – miesten kolmiloikka

Miesten kolmiloikka yleisurheilun maailmanmestaruuskilpailuissa 2019 järjestettiin Khalifa International Stadiumilla 27.–29. syyskuuta 2019.

## Aikataulu
:*Kaikki ajat paikallista aikaa (UTC+3).*

## Tulokset
### Karsinta
Karsinnasta loppukilpailuun eteni tuloksella 17,10 (Q) tai selviytymällä 12 parhaan joukkoon (q).

### Loppukilpailu
Loppukilpailu järjestettiin 29. syyskuuta kello 21.46.

## Lähteet
Hassane Kamara

**Hassane Kamara** (s. 5. maaliskuuta 1994 Saint-Denis, Ranska) on ranskalais-norsunluurannikkolainen jalkapalloilija, pelipaikaltaan vasen laitapuolustaja. Hän edustaa seuratasolla Italian Serie A:ssa pelaavaa Udinesea.

Kamara aloitti liigauransa huhtikuussa 2014 Ligue 2:ssa Châteauroux'n joukkueessa. Elokuussa 2015 hän siirtyi Stade de Reimsiin, jossa hän pelasi kesään 2020 saakka lukuun ottamatta kevätkauden 2017 lainapestiä Créteilin joukkueessa. Ligue 1:ssä hän pelasi kaksi ottelua kaudella 2015–2016. Reimsin palattua pääsarjaan hän pelasi kaudella 2018–2019 Ligue 1:ssä 16 ottelua ja seuraavalla kaudella 23 ottelua. Ensimmäisen pääsarjamaalinsa hän teki syyskuussa 2019 hallitsevaa mestaria Paris Saint-Germainia vastaan, kun Reims voitti 0–2 aiheuttaen PSG:lle ensimmäisen kotitappion yli vuoteen. Toisen maalinsa hän teki helmikuussa 2020 tasapeliin päättyneessä vierasottelussa AS Monacoa vastaan.

Kamara siirtyi kesällä 2020 OGC Niceen, jossa hän pelasi 1,5 kautta. Hän pelasi kaudella 2020–2021 Ligue 1:ssä 36 ottelua, joissa hän teki kaksi maalia, ja seuraavan kauden alkupuolella 11 ottelua. Syksyllä 2020 hän pelasi Eurooppa-liigan alkulohkossa neljä ottelua ja teki maalin Bayer Leverkusenia vastaan.

Kamara siirtyi tammikuussa 2022 Englannin Valioliigassa pelaavaan Watfordiin. Hän pelasi kevään aikana 19 valioliigaottelua, jotka yhtä lukuun ottamatta avauskokoonpanossa, ja teki maalin huhtikuussa Manchester Cityä vastaan. Elokuussa 2022 italialaisseura Udinese osti Kamaran, joka kuitenkin pelasi vielä yhden kauden lainalla mestaruussarjaan pudonneessa Watfordissa. Jouluun 2023 mennessä Kamara on pelannut Udinesessa 16 Serie A -ottelua, joista 11 ottelua avauskokoonpanossa.

Kamara pelasi Norsunluurannikon maajoukkueessa ensimmäisen kerran kesäkuussa 2021. Hän on pelannut vuoden 2023 loppuun mennessä yhdeksän maaottelua, joissa hän on ollut seitsemän kertaa avauskokoonpanossa.

## Lähteet
Albyn

**Albyn** oli suomalainen nelimastoinen rautaparkki, joka oli rakennettu 1883. Parkki oli uusikaupunkilaisen J. A. Zachariassen & Co. -varustamon omistuksessa 1907–1921. Laiva katosi vuonna 1921 Atlantilla miehistöineen ajettuaan todennäköisesti merimiinaan.

Parkki *Albynin* rakensi Oswald, Mordaunt & Co. Southamptonissa Englannissa vuonna 1883 liverpoolilaiselle J. Houstonille. Laivan vetoisuus oli 2&nbsp;092 bruttorekisteritonnia ja kantavuus 3&nbsp;400 kuollutpainotonnia. Laivan pituus oli 86,50 metriä, leveys 12,2 metriä ja syväys 7,42 metriä.

Suomeen parkki *Albyn* ostettiin J. Houston & Son -varustamolta Liverpoolista toukokuussa 1907. Laiva oli ensimmäisen maailmansodan loppuvaiheissa pidätettynä Yhdysvalloissa. *Albyn* kävi Suomessa ainoastaan kerran tuodessaan joulukuussa 1919 elintarvikelastin Turkuun ja viedessään sitten helmikuussa 1920 puutavaralastin Uudestakaupungista Antwerpeniin. *Albyn* ja sen 25 hengen miehistö katosivat vuonna 1921 Atlantilla parkin ollessa kivihiililastissa matkalla Norfolkista Yhdysvalloista Göteborgiin. Albynin arveltiin todennäköisesti ajaneen merimiinaan. 

## Lähteet